b'\n_START_ARTICLE_\nGjenvinningsindustrien\n_START_PARAGRAPH_\nGjenvinningsindustrien er en viktig leverand\xc3\xb8r til annen prosessindustri av r\xc3\xa5varer og brensler foredlet fra avfall. Viktige r\xc3\xa5varer som videreforedles fra avfall er metaller (jern, st\xc3\xa5l, kobber, aluminium, sink, bly, tinn, nikkel, krom og legeringer), papir og papp (aviser og emballasje), v\xc3\xa5torganisk avfall (produksjon av biogass og jordforbedringsmiddel), plast, glass, oljeprodukter, kjemikalier og avfallsbrensler.\n_START_SECTION_\nAntall ansatte\n_START_PARAGRAPH_\nGjenvinningsindustrien i Norge best\xc3\xa5r av over 8 000 arbeidsplasser. Ca. 70 prosent av omsetningen skjer i privat sektor, og 2 av 3 personer jobber i den private delen av bransjen. Gjenvinningsindustrien bidrar ogs\xc3\xa5 til at det skapes arbeidsplasser hos underleverand\xc3\xb8rer og annen tjenesteyting. Veksten skyldes b\xc3\xa5de \xc3\xb8kende avfallsmengder og bedre ressursutnyttelse av avfallet som oppst\xc3\xa5r. Store mengder avfall som tidligere gikk til deponi bearbeides i dag til industrielt r\xc3\xa5stoff eller foredlet avfallsbrensel. Det gir bedre utnyttelse av ressursene i avfallet, \xc3\xb8kt l\xc3\xb8nnsomhet og flere arbeidsplasser._NEWLINE_Antall ansatte i gjenvinningsindustrien i Europa (EU27) var ca. 720 200 i 2009. I EU-kommisjonens flaggskip for ressurseffektivitet ansl\xc3\xa5s det at 500 000 nye arbeidsplasser kan skapes dersom 70\xc2\xa0% av alt avfall i EU gjenvinnes. European Environment Agency ansl\xc3\xa5r at veksten i arbeidsplasser innen gjenvinning har \xc3\xb8kt med 45\xc2\xa0% fra 2000 til 2007. Potensialet for videre vekst i gjenvinningsindustrien er h\xc3\xb8yt, s\xc3\xa6rlig dersom mer avfall materialgjenvinnes._NEWLINE_I 2005 anslo EU-kommisjonen at en ved behandling av 10 000 tonn avfall ved materialgjenvinning skaper 250 arbeidsplasser, ved forbrenning 20-40 arbeidsplasser og ved deponering 10 arbeidsplasser.\n_START_SECTION_\nOmsetning\n_START_PARAGRAPH_\nNorsk gjenvinningsindustri har opplevd sterk vekst i omsetning og verdiskaping de siste \xc3\xa5rene. Omsetning i avfalls- og gjenvinningsindustrien var om lag 23 milliarder kroner i 2015, 21,1 milliard kroner i 2010 og ca. 17,8 milliard kroner i 2009. Veksten skyldes b\xc3\xa5de \xc3\xb8kende avfallsmengder og bedre ressursutnyttelse av avfallet som oppst\xc3\xa5r. Store mengder avfall som tidligere gikk til deponi bearbeides i dag til industrielt r\xc3\xa5stoff eller foredlet avfallsbrensel. Det gir bedre utnyttelse av ressursene i avfallet, \xc3\xb8kt l\xc3\xb8nnsomhet og flere arbeidsplasser._NEWLINE_Omsetningen i den privat sektor var ca. 14,6 milliard kroner (ca. 11,8 milliard kroner i 2009). Omsetning i gjenvinningsindustrien i Europa (EU27) var ca. 108 milliard euro i 2009 og ca. 130 milliard euro i 2010.\n_START_SECTION_\nNorsk Industris utvalg for gjenvinning\n_START_PARAGRAPH_\nNorsk Industri organiserer store deler av gjenvinningsindustrien. Utvalg for gjenvinning er et r\xc3\xa5dgivende utvalg som skal bidra til at medlemsbedriftenes interesser blir best mulig ivaretatt i Norsk Industris arbeid.\n_START_SECTION_\nArbeidsutvalget\n_START_PARAGRAPH_\nArbeidsutvalget er etablert for \xc3\xa5 bist\xc3\xa5 administrasjonen ved forberedelse av saksdokumenter til utvalget. I tillegg skal arbeidsutvalget fungere som en faglig og politisk st\xc3\xb8tte for administrasjonen i Norsk Industri i saker som ber\xc3\xb8rer gjenvinningsbransjen, dersom det er un\xc3\xb8dig omfattende \xc3\xa5 involvere hele utvalget. Arbeidsutvalget vil normalt fungere som referansegruppe i utredninger og prosjekter mht. avfall og gjenvinning som iverksettes av Norsk Industri. Det er naturligvis \xc3\xa5pent ogs\xc3\xa5 for andre medlemsbedrifter \xc3\xa5 delta i slike referansegrupper, l\xc3\xb8pende arbeid, etc. Leder for utvalg for gjenvinning skal delta i arbeidsutvalget. Arbeidsutvalget vil kunne delta p\xc3\xa5 m\xc3\xb8ter med politikere og embetsverk n\xc3\xa5r dette er mulig og hensiktsmessig.\n_START_SECTION_\nRessurspolitikk\n_START_PARAGRAPH_\nAvfall- og gjenvinningspolitikken styres i stadig st\xc3\xb8rre grad fra EU. Gjenvinning av avfallsressurser og bruk av gjenvunnet materiale som r\xc3\xa5vare er h\xc3\xb8yt prioritert. Avfallshierarkiet (avfallsforebygging, ombruk, materialgjenvinning, energiutnyttelse og sluttbehandling i prioritert rekkef\xc3\xb8lge), utgj\xc3\xb8r et rammeverk for regelverksutviklingen. Avfallsdirektivet stiller krav til 70\xc2\xa0% ombruk eller materialgjenvinning av byggavfall og 50\xc2\xa0% ombruk eller materialgjenvinning av husholdningsavfall innen 2020. WEEE-direktivet og ELV-direktivet inneholder minstekrav til materialgjenvinning av avfall fra henholdsvis elektriske og elektroniske produkter og kasserte kj\xc3\xb8ret\xc3\xb8y._NEWLINE_En god avfalls- og gjenvinningspolitikk utvikles i skj\xc3\xa6ringspunktet mellom milj\xc3\xb8politikk og n\xc3\xa6ringspolitikk. Virkemidlene m\xc3\xa5 forene hensynene til milj\xc3\xb8, verdiskaping, i hele verdikjeden fra avfall til ny r\xc3\xa5vare, og en markedsmessig h\xc3\xa5ndtering av avfallsressurser. Det er viktig med rammevilk\xc3\xa5r som gj\xc3\xb8r det attraktivt \xc3\xa5 utvikle bedrifter, skape arbeidsplasser og f\xc3\xa5 til verdiskaping som gir milj\xc3\xb8nytte. Virkemiddelbruken m\xc3\xa5 ta hensyn til at gjenvinning er avhengig av, og foreg\xc3\xa5r i, et internasjonalt marked. For gjenvinningsindustrien er det sv\xc3\xa6rt viktig at konkurranse om oppdrag skjer p\xc3\xa5 like vilk\xc3\xa5r, slik at effektive og milj\xc3\xb8messig gode behandlingsl\xc3\xb8sninger for avfall fremmes.'